**Newidiadau pwysig i’r system apwyntiadau o 2 Gorffennaf 2018 ymlaen**

Diben y system newydd ar gyfer apwyntiadau yw eich helpu i gael yr apwyntiad y mae arnoch ei angen ar yr adeg pan fydd arnoch ei angen.

***Sut y bydd y newidiadau o fantais i gleifion?***

• Bydd apwyntiadau arferol gyda meddygon teulu’n gallu cael eu trefnu yn y bore rhwng 08:30am a 12:00pm.

• Mae cleifion ag anghenion brys o safbwynt meddygol yn gallu cael eu blaenoriaethu’n awr (a pharheir i wneud hynny).

• Bydd mwy o apwyntiadau ar gael gyda’n fferyllydd sy’n gymwys i ymdrin ag unrhyw broblemau’n ymwneud â meddyginiaeth.

• Bydd apwyntiadau gyda meddygon teulu, am resymau’n ymwneud ag anghenion brys o safbwynt meddygol, ar gael drwy gydol y dydd.

• Ni fydd angen ciwio mewn tywydd gwlyb ac oer i gael eich gweld yn gyntaf ar y diwrnod.

• Bydd pob apwyntiad yn cael amser penodol a drefnir ymlaen llaw, felly ni fydd angen dod i’r feddygfa ac aros am oriau i weld meddyg teulu.

***Sut y bydd y system yn gweithio?***

• Ni fydd meddygfa agored ar gael o 2 Gorffennaf 2018 ymlaen.

• Os bydd angen i chi gysylltu â’r feddygfa dros y ffôn dylech ddefnyddio’r rhif ffôn arferol, a bydd neges yn cynnig amrywiaeth fach o opsiynau i chi. Bydd cyfarwyddiadau syml yn eich arwain i’r adran gywir.

• O safbwynt apwyntiadau arferol, byddwch yn dal i allu trefnu apwyntiad ymlaen llaw i weld eich meddyg, nyrs practis, cynorthwy-ydd gofal iechyd ac ati arferol, fel sy’n bosibl ar hyn o bryd. Byddwn yn parhau i sicrhau eich bod yn cael gofal gan yr un meddyg, pryd bynnag y bo’n bosibl.

• Os byddwch yn teimlo bod angen apwyntiad arnoch ar yr un diwrnod, cewch eich ychwanegu at restr y meddyg sydd ar ddyletswydd er mwyn i chi gael eich asesu dros y ffôn.

• Bydd staff y dderbynfa’n dal i ofyn i chi am fanylion cryno ynghylch eich cyflwr meddygol. Diben hynny yw galluogi’r meddyg i flaenoriaethu ei alwadau ar sail y brys meddygol sy’n perthyn iddynt, a’ch cyfeirio at y gweithiwr gofal iechyd proffesiynol mwyaf priodol.

• Os bwriedir i feddyg siarad â chi dros y ffôn, bydd y meddyg yn eich ffonio’n ôl yn ystod y bore neu’r prynhawn a bydd y derbynnydd yn sôn wrthych am hynny. Bydd problemau meddygol y mae mwy o frys yn perthyn iddynt yn cael sylw’n gyntaf. Os na fyddwch ar gael yn ystod adegau penodol o’r dydd, dylech ddweud hynny wrth y derbynnydd a bydd ef/hi yn rhannu’r wybodaeth â’r meddyg.

• Pan fydd y meddyg yn eich ffonio, bydd yn trafod eich cyflwr â chi a byddwch yn cytuno ar y ffordd orau o symud ymlaen. Gallai olygu ymweld â’r feddygfa i fynychu apwyntiad gyda meddyg neu gallai olygu ymweld â’ch cartref, rhoi presgripsiwn i chi, trefnu apwyntiad gyda chlinigwr arall (e.e. Nyrs Arbenigol, Fferyllydd) neu gynnig cyngor i chi dros y ffôn ynghylch y ffordd orau o reoli eich cyflwr.

• Os byddwch yn dewis derbyn apwyntiad gyda Nyrs Arbenigol, bydd y nyrs yn gallu ymgynghori â’r meddyg sydd ar ddyletswydd ynghylch eich cyflwr a bydd yn gallu cynnwys y meddyg yn eich sesiwn ymgynghori os bydd angen.

• Bydd unrhyw alwadau a geir ar ddiwrnod penodol ynghylch problem frys o safbwynt meddygol yn cael sylw cyn bod y meddygon yn gorffen eu gwaith ar y diwrnod hwnnw. Gallai hynny fod yn hwyrach nag amser cau *arferol* y practis.

• Ar gyfer materion arferol, gallwch drefnu apwyntiadau ymlaen llaw gyda meddyg.

***Sut y gallwch chi helpu?***

• Sicrhewch fod y manylion cyswllt sydd gennym ar eich cyfer yn gywir, a’u bod yn cynnwys rhif eich ffôn symudol os oes un gennych.

• Peidiwch â pharhau i ffonio ar ôl i’ch galwad gael ei rhoi ar y rhestr ar gyfer y meddyg, oni bai bod eich symptomau wedi gwaethygu. Cofiwch fod cleifion eraill yn ceisio ffonio’r feddygfa hefyd, ac y gallai’r ffaith eich bod chi’n parhau i ffonio fod yn rhwystr iddyn nhw.

• Helpwch ni i’ch helpu chi drwy fod ar gael i ateb galwadau ffôn y meddyg. Mae hynny’n golygu sicrhau bod y ffôn gennych pan fyddwch yn disgwyl galwad, hyd yn oed os byddwch allan o’r tŷ am gyfnod byr yn unig. Nodwch ei bod yn bosibl na fydd eich ffôn yn dangos rhif y practis pan fydd y meddyg yn eich ffonio.

***CWESTIYNAU CYFFREDIN***

***Pam y mae’n rhaid i’r feddygfa agored ddod i ben?***

Oherwydd cynnydd yn y galw gan gleifion, nid yw’r system yn gynaliadwy mwyach ar gyfer y feddygfa. Fel meddygfa, rydym wedi ceisio dechrau sesiynau’r bore yn gynharach er mwyn ymdopi â’r niferoedd. Rydym hefyd wedi ychwanegu 4ydd meddyg teulu at y boreau prysuraf *arferol*, ond mae’r broblem yn parhau. At hynny, nid yw’r system bresennol yn ei gwneud yn bosibl blaenoriaethu angen meddygol claf, heb sôn am y ffaith bod cleifion yn gorfod aros am hyd at 3 awr i weld meddyg.

***Beth y dylwn i ei wneud os ydw i’n wynebu argyfwng meddygol?***

Os ydych yn gwybod neu’n credu eich bod yn wynebu argyfwng a allai beryglu eich bywyd (e.e. os ydych yn cael trawiad ar y galon, strôc), dylech ddeialu 999 a gofyn am ambiwlans.

***A allaf barhau i drefnu apwyntiadau arferol ymlaen llaw?***

Gallwch barhau – a dylech barhau – i drefnu apwyntiadau ymlaen llaw. Ffoniwch y feddygfa, ar ôl 11am os oes modd, neu galwch heibio i drefnu apwyntiad wrth y dderbynfa. Yn ogystal gallwch drefnu apwyntiadau, canslo apwyntiadau ac archebu ail bresgripsiwn ar-lein drwy ddefnyddio eich cyfrifiadur gartref neu’ch ffôn clyfar. Dylech gofrestru ar <https://www.myhealthonline-inps2.wales.nhs.uk> ac yna casglu eich cod awdurdodi o’r dderbynfa ar ôl i ni gadarnhau pwy ydych chi.

***A fydd rhestr aros hir / ôl-gronni’n digwydd yn awr ar gyfer apwyntiadau gyda meddygon?***

Rydym yn gwybod y gallai gymryd ychydig yn rhagor o amser i chi gael apwyntiad arferol, o gymharu â’r amser y mae’n ei gymryd ar hyn o bryd. Byddwn yn adolygu’r amser aros er mwyn sicrhau na fydd yn rhaid i chi aros am amser hir i gael apwyntiad arferol.

***Pa feddyg y byddaf yn siarad ag ef pan fyddaf yn siarad â’r “meddyg sydd ar ddyletswydd”?***

Os bydd eich meddyg arferol yn y feddygfa ar y diwrnod y byddwch yn ffonio neu os hoffech weld meddyg penodol a bod angen eich ffonio, bydd y meddyg dan sylw’n gwneud hynny fel rheol. Os nad yw’r meddyg dan sylw ar gael, byddwch yn cael cynnig galwad ffôn gan y meddyg sydd ar ddyletswydd. Bydd y meddyg sydd ar ddyletswydd yn un o feddygon presennol y feddygfa. Byddant yn cyflawni’r rôl hon yn eu tro.

***A yw apwyntiadau dros y ffôn yn ddiogel?***

Yn ystod eich sgwrs ffôn â’r meddyg, bydd y meddyg yn gofyn cwestiynau er mwyn ei helpu i wneud penderfyniad ynghylch a oes angen i chi gael eich gweld wyneb yn wyneb ai peidio. Yn aml, bydd modd ymdrin â’r mater dros y ffôn. Fodd bynnag, os oes angen i’r meddyg eich archwilio, byddwch yn cael cais i ddod i’r feddygfa i fynychu apwyntiad. Dylech nodi y bydd yr apwyntiad hwnnw gyda’r gweithiwr gofal iechyd proffesiynol mwyaf priodol ar gyfer eich angen meddygol.

***Beth os wyf yn cael anhawster defnyddio’r ffôn?***

Os ydych yn cael anhawster defnyddio’r ffôn, y peth gorau fyddai cael ffrind neu berthynas i’ch helpu. Fodd bynnag, os nad yw hynny’n bosibl, gallwch barhau i ddod i’r feddygfa i ofyn am apwyntiad. Os yw’n gais am apwyntiad ar yr un diwrnod, dylech gofio y byddwch yn cael eich ychwanegu at restr y meddyg o alwadau ffôn ac y bydd yn eich ffonio ac yn eich cynghori yn yr un modd â phe baech wedi ffonio’r feddygfa i ddechrau.

***A fyddaf yn cael fy ngweld yn gynt os byddaf yn dod i’r feddygfa?***

Oni bai bod eich problem yn argyfwng difrifol a allai beryglu eich bywyd, ni fyddwch yn cael eich gweld yn gynt os byddwch yn dod i’r feddygfa i drefnu apwyntiad. Felly, os gallwch ffonio i drefnu apwyntiad, bydd hynny fel rheol yn fwy cyfleus i chi.

***A allaf barhau i ffonio i drefnu apwyntiad er mwyn i feddyg ymweld â’m cartref?***

Nid yw’r trefniadau ar gyfer ymweliadau â chartref claf yn newid. Pan fyddwch yn gofyn am ymweliad â’ch cartref, bydd y derbynnydd yn trosglwyddo eich cais i’r meddyg sydd ar ddyletswydd. Mae’n bosibl y bydd y meddyg sydd ar ddyletswydd yn eich ffonio i drafod beth sy’n bod. Os yw’r meddyg yn credu bod angen i chi gael eich gweld gartref, bydd yn trefnu hynny.

***Dydw i ddim yn teimlo’n gyffyrddus yn dweud wrth y derbynnydd beth sy’n bod. Oes rhaid i fi wneud hynny?***

Mae cael ychydig o wybodaeth am eich problem feddygol yn helpu staff meddygol y dderbynfa i sicrhau bod y bobl sydd â’r problemau y mae’r brys mwyaf yn perthyn iddynt yn cael eu gweld yn gynt, a sicrhau eich bod yn gweld y person cywir i’ch helpu. Nid oes yn rhaid i chi roi llawer o fanylion i’r derbynnydd; bydd ychydig eiriau fel rheol yn ddigon.

Os nad ydych yn teimlo’n gyffyrddus yn gwneud hynny, atebwch gan ddweud "Mae’n fater personol" neu "Dwi ddim yn teimlo’n gyffyrddus yn dweud hynny wrthych", a bydd y derbynnydd yn parchu eich dymuniadau. Os na fyddwch yn darparu unrhyw wybodaeth i dîm y dderbynfa ac os yw eich problem yn un frys, dylech nodi na fydd y broblem efallai’n cael y flaenoriaeth gywir.

***Os na allaf siarad â’r feddygfa ben bore, beth fydd yn digwydd?***

Ni ddylai hynny fod yn broblem, oherwydd gyda’r system newydd ar gyfer apwyntiadau bydd y meddyg sydd ar ddyletswydd ar gael tan 10:00am i gynnal sesiynau ymgynghori dros y ffôn. Yn ogystal, mae gan y meddyg sydd ar ddyletswydd apwyntiadau rhydd drwy gydol y dydd ar yr un diwrnod er mwyn helpu i flaenoriaethu eich problemau meddygol.

Byddwn hefyd yn cynyddu nifer y staff sy’n ateb y ffôn ben bore er mwyn ei gwneud yn haws i chi lwyddo i siarad â rhywun.

Os bydd pob un o’r llinellau ffôn yn brysur, byddwch yn amyneddgar a cheisiwch ffonio’n nes ymlaen. Peidiwch â phoeni ynghylch ffonio ychydig yn hwyrach yn y dydd. Os bydd y meddyg yn barnu bod eich cyflwr yn gyflwr brys o safbwynt meddygol, byddwch yn dal i gael cynnig ymateb ar yr un diwrnod.

Rydym yn gofyn i chi fod yn amyneddgar pan fydd y system newydd yn dechrau – byddwn i gyd yn ceisio dod yn gyfarwydd â’r ffordd newydd hon o weithio.

Os oes gennych unrhyw ymholiadau neu adborth, mae croeso i chi eu trafod â’r Rheolwr Practis yn gyntaf drwy ffonio neu drwy ysgrifennu llythyr. Dylech nodi **At sylw’r Rheolwr Practis** ar y llythyr a dylech ddod ag ef neu’i bostio i’r feddygfa.

***Diolch yn fawr am eich cefnogaeth barhaus.***

***Dr Helen Herbert Dr David Evans Dr Tom Havard***

***Meddyg teulu sy’n bartner Meddyg teulu sy’n bartner Meddyg teulu sy’n bartner***